KOMISSION ASETUS (ETY) N:o 2103/90,
annettu 23 päivänä heinäkuuta 1990 omenoiden ja sitrushedelmien ilmaisjakeluun liittyvistä lajittelu- ja pakkauskustannuksista vastaamisen edellytyksistä
EUROOPAN YHTEISÖJEN KOMISSIO, joka
ottaa huomioon Euroopan talousyhtiön perustamissopimuksen,
ottaa huomioon hedelmien ja vihannesten yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY)N:o 1193/90(2), ja erityisesti sen 21 artiklan 4 kohdan,
sekä katsoo, että
asetuksen (ETY) N:o 1035/72 21 artiklan 3 kohdassa ja 3 a kohdassa säädetään erityistoimenpiteistä, joilla edistetään markkinoilta vedettyjen omenien ja sitrushedelmien ilmaisjakelua, ja siitä, että yhteisö vastaa näiden tuotteiden lajittelu- ja pakkauskustannuksista; näiden toimenpiteiden soveltamisesta on tarpeen antaa yksityiskohtaiset säännöt,
hyväntekeväisyysjärjestöjen ja muiden sellaisten toimielinten hyväksyminen ennalta, jotka hoitavat todennäköisesti markkinoilta vedettyjen omenien ja sitruunoiden ilmaisjakelua, ja luettelon julkaiseminen sekä näin hyväksytyistä järjestöistä että sellaisista tuottajajärjestöistä, jotka todennäköisesti vetävät kyseiset tuotteet markkinoilta, voi osaltaan parantaa näiden tuotteiden menekkiä,
on tarpeen asettaa vähimmäisvaatimukset, jotka asetuksen (ETY) N:o 1035/72 21 artiklan 3 a kohdassa tarkoitettujen sopimusten on täytettävä sekä niiden lajittelu- ja pakkauskustannusten enimmäistaso, joista yhteisö vastaa,
tarvitaan valvontatoimenpiteitä, joilla varmistetaan sovellettavien yhteisön säännösten noudattaminen, ja
tässä asetuksessa säädetyt toimenpiteet ovat hedelmien ja vihannesten hallintokomitean ja Euroopan maatalouden ohjaus- ja tukirahasto -komitean lausunnon mukaiset.
ON ANTANUT TÄMÄN ASETUKSEN:
1 artikla
1 Asetuksen (ETY) N:o 1035/72 21 artiklan 3 kohdan toisessa alakohdassa tarkoitetut hyväntekeväisyysjärjestöt tai -elimet, jotka todennäköisesti käyttävät markkinoilta vedettyjä omenia tai sitrushedelmiä johonkin mainitun asetuksen 21 artiklan 1 kohdassa tarkoitetuista ilmaisjakelun muodoista, saavat omasta pyynnöstään sen jäsenvaltion toimivaltaisten viranomaisten hyväksymisen, jonka alueella niiden kotipaikka sijaitsee. Tämä hyväksyminen annetaan hakijan sitoutuessa:
- toimimaan noudattaen asetuksen (ETY) N:o 1035/72 21 artiklan säännöksiä;
- pitämään erityistä kirjaa kyseisistä toimista;
- sallimaan asianomaisen jäsenvaltion itseään koskevat tarkastustoimet.
2 Jäsenvaltioiden toimivaltaisten viranomaisten on toimitettava:
- luettelo 1 kohdan mukaisesti hyväksytyistä hyväntekeväisyysjärjestöistä tai -elimistä niille tuottajajärjestöille, jotka todennäköisesti vetävät markkinoilta omenia ja sitrushedelmiä asetuksen (ETY) N:o 1035/72 mukaisesti;
- luettelo ensimmäisessä luetelmakohdassa tarkoitetuista tuottajajärjestöistä hyväksytyille hyväntekeväisyysjärjestöille tai -elimille.
3 Jäsenvaltioiden toimivaltaisten viranomaisten on toimitettava 2 kohdassa tarkoitetut luettelot komissiolle, joka julkaisee ne Euroopan yhteisöjen virallisen lehden C-sarjassa.
2 artikla
1 Asetuksen (ETY) N:o 1035/72 21 artiklan 3 kohdan a alakohdassa tarkoitetuista sopimuksista on ilmoitettava toimivaltaisille kansallisille viranomaisille heti, kun ne on tehty. Tällaisia sopimuksia voidaan tehdä ainoastaan 1 artiklan mukaisesti hyväksyttyjen hyväntekeväisyysjärjestöjen tai -elinten kanssa.
2 Jäsenvaltiot voivat asettaa sopimusten teolle määräpäivän ennen kunkin markkinointivuoden alkua.
3 Jäsenvaltioiden on ilmoitettava komissiolle tehtyjen sopimusten kattamat kokonaismäärät ja tarvittaessa 2 alakohdassa tarkoitettu määräpäivä.
3 artikla
Sopimukset tehdään yhdeksi markkinointivuodeksi, ja niissä on eriteltävä ainakin kunkin tuotteen todennäköinen määrä, suunniteltu toimitusaikataulu samoin kuin paikka, jossa tuote on saatavilla, sekä tuottajajärjestön velvollisuus järjestää saataville tuotteita, jotka on ennalta mitattu ja pakattu vähintään 25 kilogramman kertakäyttöpakkauksiin, joihin on merkitty lähtemättömin ja selvin kirjaimin "Ei myyntiin", sekä arvio vastaanottajien määrästä hallintoyksikköä kohti.
4 artikla
1 Komission asetuksen (ETY) N:o 3587/86(3), sellaisena kuin se on muutettuna asetuksella (ETY) N:o 1940/90(4), 2 artiklaa ei sovelleta silloin, kun omenoita ja/tai sitrushedelmiä asetettu saataville sopimuksen mukaan.
2 Sopimuksen mukaan ilmaiseksi jaettujen omenoiden ja sitrushedelmien lajittelu- ja pakkauskustannukset otetaan yhteisön vastattaviksi seuraavina enimmäismäärinä:
- 11,0 ecua 100 nettokilogrammaa omenoita kohti
- 13,0 ecua 100 nettokilogrammaa sitrushedelmiä kohti.
5 artikla
1 Jäsenvaltioiden on valvottava kyseisten tuotteiden määräpaikkaa ja käyttöä. Niiden on erityisesti varmistuttava:
- että tuotteet vastaavat markkinoilta vetämistä koskevia säännöksiä;
- tuotteiden lopullisesta käytöstä vastaanottajajärjestöissä.
Tuotteiden käyttöä valvovat sen jäsenvaltion toimivaltaiset viranomaiset, jonka alueella ilmaisjakelu on tapahtunut.
Tarkastukset ovat asiakirjojen ja tuotteiden tarkastuksia, ja ne voidaan tehdä otannalla. Ne koskevat sekä tuottajajärjestöjä että kyseisiä yhteenliittymiä ja järjestöjä. Tarkastusten on koskettava vuosittain vähintään 10 prosenttia jaetuista määristä.
2 Todetuista rikkomuksista, jotka on katsottava kyseisten hyväntekeväisyysjärjestöjen tai -elinten syyksi, rangaistaan 1 kohdassa tarkoitetun hyväksymisen peruuttamisella, sanotun kuitenkaan rajoittamatta kansallisessa lainsäädännössä säädettyjä seuraamuksia. Hyväksyminen peruutetaan määräajaksi rikkomuksen vakavuuden mukaan.
Jäsenvaltioiden on ilmoitettava komissiolle todetut rikkomukset.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä heinäkuuta 1990.